དེ་ལས་སྤུངས་ཐང་བདེ་བ་ཆེན་མོའི་ཕོ་བྲང་ལུ་སྡེ་པ་རིན་པོ་ཆེའི་ཞལ་མཇལ་དང་འབྲེལ་ཟབ་ཆོས་ཚུ་གསན་པ་མཛད་དེ་ཐུགས་ཀྱི་འབྲེལ་བ་ཞིབ་པར་མཛད་ཞིནམ་ལས་སྤྲུལ་སྐུ་མཆོག་བོད་ལྷ་ལུང་ཕྱོགས་ལུ་སྤྱན་དྲངས་ཏེ་རྩིས་དཀར་ནག་དང་།གཞན་ཡང་རང་ལུགས་ཀྱི་གར་ཐིག་དབྱངས་གསུམ་ཚུ་མཐར་ཕྱིན་པར་སྦྱང་བརྩོན་མཛད།བྱམས་པ་དང་སྙིང་རྗེ་ལྷན་སྐྱེས་སུ་མངའ་ཞིང་ཤེས་བྱ་རིག་པའི་གནས་ལུ་ཐོགས་པ་མེད་པའི་དཔལ་ཡོན་རྒྱས་ནུག།དེ་ལས་སླར་ལོག་སྟེ་སྒང་སྟེང་གསང་སྔགས་ཆོས་གླིང་གི་གདན་ས་ཆེན་མོར་ནག་པ་ཟླ་བའི་ཚེས་༧ལུ་གཟའ་དཀར་འཕྲོད་སྦྱོར་ཕུན་སུམ་ཚོགས་པའི་ཉིན་མར་སྤྲུལ་སྐུ་པདྨ་ཀུན་བཟང་འཕྲིན་ལས་མཆོག་སྐུ་གོང་མའི་ཁྲི་ལུ་མངའ་གསོལ་བའི་དགའ་སྟོན་རྒྱས་པར་མཛད་པའི་རྗེས་སུ་ཐུགས་སྲས་འགྱུར་མེད་མཆོག་གྲུབ་དཔལ་འབར་བཟང་པོ་དང་དགེ་སློང་འགྱུརམེད་དཔལ་བཟང་།དུས་བསྒོ་བ་གསུང་སྤྲུལ་རིན་པོ་ཆེ་སོགས་དགེ་འདུན་ལྔ་ཚོགས་ཀྱི་དབུས་སུ་གཏེར་བདག་གླིང་པའི་གཏེར་ཆོས་ཚུ་གི་དབང་ལུང་ཡོངས་རྫོགས་ཕུལ་བའི་ཁར་ཚིགས་གསུམ་བར་མ་ཆད་དུ་བསྙེན་པར་རྫོགས་པའི་དགེ་སློང་དངོས་པོར་བསྒྲུབས་པར་མཛད་དེ་པདྨ་ཀུན་བཟང་འཕྲིན་ལས་རྣམ་པར་རྒྱལ་བའི་སྡེ་ཟེར་བའི་མཚན་གྱི་ཅོད་པན་གསོལ་ནུག།སྐུ་ན་ཆུང་ཀུའི་བསྒང་ལས་ཀློག་སྦྱང་སོགས་ཀྱི་ཤེས་བྱ་རིག་པའི་གནས་ལུ་འགྲན་ཟླ་དང་བྲལ་བ་ལས་རྗེ་མཁན་ཁྲི་རབས་བཅུ་པ་བསྟན་འཛིན་ཆོས་རྒྱལ་མཆོག་གིས་ཡང་སྤྱི་ཏོག་ཁར་ཕུན་ཚོགས་རབ་བརྟན་གླིང་ལུ་སྤྲུལ་སྐུའི་ཞབས་སར་བཅར་ཏེ་རྒྱལ་བའི་བཀའ་འགྱུར་དང་རྙིང་མའི་རྒྱུད་འབུམ་གཞན་ཡང་བླ་མ་ནོར་བུ་རྒྱ་མཚོ་དང་ཚེ་ཁྲིད་རྡོ་རྗེ་ཕྲེང་བ་སོགས་ཟབ་ཆོས་ཀྱི་དབང་ལུང་ཚུ་གསན་པར་མཛད་ཡོདཔ་དང་དེ་ཁར་གསན་མ་ཚར་མི་ཚུ་ཤུལ་ལས་སྒང་སྟེང་ལུ་བྱོན་ཏེ་བུམ་པ་གང་བྱོའི་ཚུལ་ལུ་བཞེས་གནུང་ནུག།